CELEX: 32012D0368
Language: mt
Date: 2012-06-29 00:00:00
Title: 2012/368/UE, Euratom: Deċiżjoni tal-Parlament Ewropew, tal-Kunsill, tal-Kummissjoni, tal-Qorti tal-Ġustizzja tal-Unjoni Ewropea, tal-Qorti tal-Awdituri, tal-Kumitat Ekonomiku u Soċjali Ewropew u tal-Kumitat tar-Reġjuni tad- 29 ta’ Ġunju 2012 li temenda d-Deċiżjoni 2009/496/KE, Euratom dwar l-organizzazzjoni u l-funzjonament tal-Uffiċċju tal-Pubblikazzjonijiet tal-Unjoni Ewropea

11.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 179/15
            
         DEĊIŻJONI TAL-PARLAMENT EWROPEW, TAL-KUNSILL, TAL-KUMMISSJONI, TAL-QORTI TAL-ĠUSTIZZJA TAL-UNJONI EWROPEA, TAL-QORTI TAL-AWDITURI, TAL-KUMITAT EKONOMIKU U SOĊJALI EWROPEW U TAL-KUMITAT TAR-REĠJUNI
   tad-29 ta’ Ġunju 2012
   li temenda d-Deċiżjoni 2009/496/KE, Euratom dwar l-organizzazzjoni u l-funzjonament tal-Uffiċċju tal-Pubblikazzjonijiet tal-Unjoni Ewropea
   (2012/368/UE, Euratom)
   IL-PARLAMENT EWROPEW,
   IL-KUNSILL,
   IL-KUMMISSJONI EWROPEA,
   IL-QORTI TAL-ĠUSTIZZJA TAL-UNJONI EWROPEA,
   IL-QORTI TAL-AWDITURI,
   IL-KUMITAT EKONOMIKU U SOĊJALI EWROPEW,
   IL-KUMITAT TAR-REĠJUNI,
   Wara li kkunsidraw it-Trattat dwar l-Unjoni Ewropea,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw it-Trattat li jistabbilixxi l-Komunità Ewropea tal-Enerġija Atomika,
   Billi:
   
               (1)
            
            
               Huwa meħtieġ li tiġi emendata d-Deċiżjoni 2009/496/KE, Euratom tal-Parlament Ewropew, tal-Kunsill, tal-Kummissjoni, tal-Qorti tal-Ġustizzja, tal-Qorti tal-Awdituri, tal-Kumitat Ekonomiku u Soċjali Ewropew u tal-Kumitat tar-Reġjuni tas-26 ta’ Ġunju 2009 dwar l-organizzazzjoni u l-funzjonament tal-Uffiċċju tal-Pubblikazzjonijiet tal-Unjoni Ewropea (1) sabiex tiġi adattata għad-dispożizzjonijiet tat-Trattati kif emendati mit-Trattat ta’ Lisbona u, b’mod partikolari, biex jiżdied l-Kunsill Ewropew bħala istituzzjoni firmatarja.
            
         
               (2)
            
            
               Il-Kumitat tal-Ġestjoni tal-Uffiċċju tal-Pubblikazzjonijiet qabel fil-laqgħa tiegħu tat-2 ta’ Lulju 2010 li l-Kunsill Ewropew isir istituzzjoni firmatarja u li, fl-14 ta’ April 2011, dik id-Deċiżjoni 2009/496/KE, Euratom għandha għaldaqstant tiġi emendata,
            
         ADOTTAW DIN ID-DEĊIŻJONI:
   Artikolu 1
   Id-Deċiżjoni 2009/496/KE, Euratom hi emendata kif ġej:
   
               1.
            
            
               It-titolu jinbidel hekk, “Deċiżjoni tal-Parlament Ewropew, tal-Kunsill Ewropew, tal-Kunsill, tal-Kummissjoni, tal-Qorti tal-Ġustizzja tal-Unjoni Ewropea, tal-Qorti tal-Awdituri, tal-Kumitat Ekonomiku u Soċjali Ewropew u tal-Kumitat tar-Reġjuni dwar l-organizzazzjoni u l-funzjonament tal-Uffiċċju tal-Publikazzjonijiet tal-Unjoni Ewropea”.
            
         
               2.
            
            
               Il-lista ta’ istituzzjonijiet u korpi li jippromulgaw tinbidel b’din li ġejja:
               “IL-PARLAMENT EWROPEW,
               IL-KUNSILL EWROPEW,
               IL-KUNSILL,
               IL-KUMMISSJONI EWROPEA,
               IL-QORTI TAL-ĠUSTIZZJA TAL-UNJONI EWROPEA,
               IL-QORTI TAL-AWDITURI,
               IL-KUMITAT EKONOMIKU U SOĊJALI EWROPEW,
               IL-KUMITAT TAR-REĠJUNI”.
            
         
               3.
            
            
               Fl-Artikolu 1(1) l-ewwel subparagrafu jiġi sostitwit b’dan li ġej:
               “1.   Il-kompitu tal-Uffiċċju tal-Pubblikazzjonijiet tal-Unjoni Ewropea (minn hawn ’il quddiem l-Uffiċċju), li huwa uffiċċju interistituzzjonali, għandu jkun li jippubblika l-pubblikazzjonijiet tal-istituzzjonijiet tal-Unjoni Ewropea u tal-Komunità Ewropea tal-Enerġija Atomika fl-aħjar kundizzjonijiet possibbli.”.
            
         
               4.
            
            
               L-Artikolu 4(6) jiġi sostitwit b’dan li ġej:
               “6.   L-istituzzjonijiet jistgħu jikkonkludu ftehimiet ta’ servizz mal-Uffiċċju sabiex jiddefinixxu l-metodi ta’ kooperazzjoni tagħhom. Is-Servizz Ewropew għall-Azzjoni Esterna jista’ jikkoopera wkoll mal-Uffiċċju u, għal dan il-għan, jikkonkludi ftehim ta’ servizz.”.
            
         
               5.
            
            
               L-Artikolu 6(1) jiġi sostitwit b’dan li ġej:
               “1.   Huwa b’dan stabbilit Kumitat tal-Ġestjoni, li fi ħdanu jkunu rappreżentati l-istituzzjonijiet firmatarji kollha. Il-Kumitat tal-Ġestjoni għandu jkun magħmul mir-Reġistratur tal-Qorti tal-Ġustizzja tal-Unjoni Ewropea u mis-Segretarji Ġenerali tal-istituzzjonijiet l-oħra jew ir-rappreżentanti tagħhom. Il-Bank Ċentrali Ewropew għandu jieħu sehem fix-xogħol tal-Kumitat tal-Ġestjoni bħala osservatur. Il-Bank Ċentrali Ewropew għandu jkun rappreżentat mis-Segretarju tal-Bord Eżekuttiv tiegħu jew minn sostitut maħtur minnhom.”.
            
         
               (6)
            
            
               Il-lista tal-firmatarji tinbidel b’din li ġejja:
               “Għall-Parlament Ewropew,
               Għall-Kunsill Ewropew,
               Għall-Kunsill,
               Għall-Kummissjoni,
               Għall-Qorti tal-Ġustizzja tal-Unjoni Ewropea,
               Għall-Qorti tal-Awdituri,
               Għall-Kumitat Ekonomiku u Soċjali Ewropew,
               Għall-Kumitat tar-Reġjuni”.
            
         Artikolu 2
   Din id-Deċiżjoni għandha ssir effettiva fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   
      Magħmul fi Brussell u fil-Lussemburgu, id-29 ta’ Ġunju 2012.
      
         
            Għall-Parlament Ewropew
         
         
            Il-President
         
         Martin SCHULZ
      
      
         
            Għall-Kunsill
         
         
            Il-President
         
         Villy SØVNDAL
      
      
         
            Għall-Kummissjoni
         
         
            Il-President
         
         José Manuel BARROSO
      
      
         
            Għall-Qorti tal-Ġustizzja tal-Unjoni Ewropea
         
         
            Il-President
         
         Vassilios SKOURIS
      
      
         
            Għall-Qorti tal-Awdituri
         
         Vítor Manuel da SILVA CALDEIRA
         
            Il-President
         
      
      
         
            Il-President tal-Kumitat Ekonomiku u Soċjali Ewropew
         
         Staffan NILSSON
      
      
         
            Il-President tal-Kumitat tar-Reġjuni
         
         Mercedes BRESSO
      
   
   
      (1)  ĠU L 168, 30.6.2009, p. 41.